Krajčí, Marek, minister zdravotníctva SR (2020-05-14):
Ďakujem veľmi pekne. Vážený pán poslanec, ďakujem za vašu otázku, nedá mi na začiatku pripomenúť, že Všeobecná zdravotná poisťovňa práve minulý rok stratila takmer 150-tisíc poistencov, a som za to, že táto situácia sa už nesmie opakovať. Ako minister zdravotníctva od nového vedenia poisťovne očakávam zodpovedný prístup k spravovaniu verejných financií a opäť zopakujem základné piliere z nášho programového vyhlásenia vlády v oblasti zdravotníctva: spravodlivosť, solidaritu, kvalitu, rovnosť k prístupu k zdravotnej starostlivosti, transparentnosť a nulovú toleranciu voči korupcii. K vašej otázke. Rozumiem právu opozície kontrolovať verejné procesy, a tak to má byť. Aj touto cestou vás preto ubezpečujem, že výberové konanie prebehlo transparentne a v súlade s platnou legislatívou a zároveň v súlade so stanovami Všeobecnej zdravotnej poisťovne, ako aj v súlade so smernicou o postupe pri výbere na obsadenie funkcie člena štatutárneho orgánu akciovej spoločnosti so 100 % majetkovou účasťou ministerstva zdravotníctva. Ministerstvo zdravotníctva v uvedenom prípade postupovalo rovnakým procesným postupom, ako postupovalo v predchádzajúcich rokoch, pričom výberové konanie bolo zverejnené transparentným spôsobom, kedy všetci uchádzači mali objektívnu možnosť podať žiadosti do výberového konania, a vzhľadom na množstvo doručených žiadostí, bolo ich 24, je zrejmé, že túto možnosť aj využili. Vo vzťahu k lehote na podanie žiadosti ministerstva zdravotníctva s dôrazom na potrebu zachovania kontinuity uznášaniaschopnosti predstavenstva a činnosti zdravotnej poisťovne vyhlásilo termín výberového konania v súlade so stanovami spoločnosti a internými normami. Výberové konanie bolo vyhlásené zákonným spôsobom v súlade s lehotou pre vyhlásenie výberového konania. Verím, že ako bývalý minister zdravotníctva pochopíte, že v záujme zachovania funkčnosti Všeobecnej zdravotnej poisťovne, ktorá by bola po 6. 5. neuznášaniaschopná, mi neumožňovala situácia postupovať iným ako uvedeným spôsobom. Vzhľadom na množstvo doručených žiadostí uchádzačov do výberového konania je zrejmé, že uchádzači mali objektívnu možnosť podať žiadosti a v prípade splnenia podmienok zúčastniť sa predmetného výberového konania v stanovej lehote, ktorú aj využili, a chcem povedať, že tá lehota trvala osem kalendárnych dní. Pokiaľ nedoložili doklady, ktoré boli potrebné, následne boli vyzvaní a mohli ich doložiť, čo aj veľká časť z ich následne urobila. V časti otázky týkajúcej sa zverejnenia hodnotenia členov výberovej komisie uvádzam, že výberová komisia určená akcionárom v predmetnom procese v zmysle stanov Všeobecnej zdravotnej poisťovne a smernice posudzuje všeobecné a odborné predpoklady uchádzačov a vypracúva zoznam tých uchádzačov, ktorí splnili všeobecné odborné predpoklady, a predložil ho akcionárovi, ktorý v rámci výkonu pôsobnosti valného zhromaždenia rozhodne o zvolení konkrétneho uchádzača. Z uvedeného dôvodu komisia neurčuje poradie uchádzačov ani bodové hodnotenie. Komisia postupovala v súlade so stanovami spoločnosti a neodporučila žiadnych konkrétnych uchádzačov na obsadzované funkcie, teda vypracovala zoznam tých uchádzačov, ktorí splnili všeobecné a odborné predpoklady, a následne mi ho ako zástupcovi akcionára predložila, kedy som v rámci výkonu pôsobnosti valného zhromaždenia rozhodol o zvolení konkrétneho uchádzača. Zároveň som aj sa potom následne rozprával s jednotlivými členmi komisie a pýtal som sa na ich názor, kto by podľa nich mal viesť Všeobecnú zdravotnú poisťovňu, na základe čoho som si ja potom sám vnútorne urobil poradie uchádzačov. Čo sa týka zverejňovania projektov uchádzačov ministerstvu zdravotníctva takáto povinnosť nevyplýva ani zo zákonnej úpravy, ani zo smernice či stanov Všeobecnej zdravotnej poisťovne. Povinnosť zverejňovať projekty uchádzačov uvedené normy neuvádzajú, tak ako neuvádzajú žiadnu lehotu na takýto úkon, čo však neznamená, že ministerstvo zdravotníctva projekty nezverejní. Dôvodenie netransparentnosťou preto práve ani vecne neobstojí, právne ani vecne neobstojí. Je však potrebné brať do úvahy, že Všeobecná zdravotná poisťovňa je jedno..., je zdravotnou poisťovňou, ktorá pôsobí v systéme verejného zdravotného poistenia, v ktorom pôsobia ďalšie, súkromné zdravotné poisťovne, a preto vzhľadom na obsah projektu, ktorý bol v rámci výberového konania, opatrenia na zvýšenie počtu poistencov v rámci prepoisťovacej kampane pri súčasnom zachovaní efektívneho chodu zdravotnej poisťovne s cieľom dosiahnutia kladného hospodárskeho výsledku a pri súčasnom zachovaní dostupnosti a kvality poskytovania zdravotnej starostlivosti poistencom poisťovne, je potrebné analyzovať riziká vyplývajúce zo zverejnenia zámerov súčasného predstavenstva. Zverejnením projektov môže byť Všeobecná zdravotná poisťovňa znevýhodnená v konkurenčnom prostredí, v ktorom vykonáva svoju činnosť vo vzťahu k jej priamym konkurentom, ktorými akcionármi sú súkromné subjekty. Oni takisto hospodária z verejných prostriedkov a napriek tomu takéto projekty nevyhodnocujú a nezverejňujú. Ďakujem.